Da Lemmy is in Stoke-on –Trent in Englaund gebuan wuan und im Noadn vo Wales aufgwochsn. Seine easchtn musikalischn Eiflüss woan da klassische Rock and Roll und de fruahn Beatles. Des hod eahm varaunlosst, dass a in de 1960a in vaschiedane Rockgrubbm midgspüüd hod, de bekaunntastn davo woan the Rockin´ Vickers. Ea hod ois Roadie fian Jimi Hendrix und The Nice ghacklt bevua dass a bei da Space Rock Band Hawkwind gspüüd hod und duatn eahnan Hit „Silver machine“ gsungan hod. Nochdem dass eahm bei Hawkwind ausseghaud haum, hod a de Grubbm Motörhead gründt und woa duatn Sänga Bassist und Liadschreiwa. In gresstn Eafoig hod a mid Motörhead in de Joah 1980 und 1981 ghobt; ana vo eahnare greßtn Hits in dera Zeid woa „Ace of Spades“. Da Lemmy hod mid de Motörhead bis kuaz vua sein Tod Plottn aufgnumma und Konzeatln gspüüd.